BANPU อัดงบฯ 3.5 พันลบ. ลงทุนแหล่งก๊าซในสหรัฐฯ มั่นใจได้รับผลตอบแทนสุดคุ้ม
BANPU อัดงบฯ 3.5 พันลบ. ลงทุนแหล่งก๊าซธรรมชาติ Marcellus shale ในสหรัฐฯ มั่นใจได้รับผลตอบแทนสุดคุ้ม
12 ธ.ค. 2560

บริษัท บ้านปู จำกัด (มหาชน) หรือ BANPU แจ้งว่าบริษัทย่อยของบ้านปู Banpu North America Corporation (BNAC) ได้ลงนามในสัญญาซื้อขายเพื่อทำการเข้าซื้อสัดส่วนผลประโยชน์ในบริเวณตะวันออกเฉียงเหนือของแหล่งก๊าซธรรมชาติ Marcellus shale ในมลรัฐเพนซิลเวเนีย ประเทศสหรัฐอเมริกา โดยในครั้งนี้เป็นการเข้าซื้อสัดส่วนและเป็นผู้ดำเนินการผลิต รายการในครั้งนี้มีมูลค่าการลงทุนจำนวน 105 ล้านเหรียญสหรัฐ หรือราว 3,500 ล้านบาท
สำหรับการลงทุนครั้งนี้จะให้ผลประโยชน์ที่สำคัญ ได้แก่ ผลประโยชน์ในหลุมผลิตคิดเป็น 88% ของจำนวนหลุมทั้งหมด 35 หลุม ,ปริมาณการผลิตก๊าซธรรมชาติ คิดตามสัดส่วนการลงทุน ประมาณ 52 ล้านลูกบาศก์ฟุต (ลบ.ฟ.)/วัน , ปริมาณสำรองก๊าซธรรมชาติ 1P คิดตามสัดส่วนการลงทุน ประมาณ 292 พันล้านลูกบาศก์ฟุต และครอบครองพื้นที่การผลิตก๊าซธรรมชาติ ประมาณ 6,700 เอเคอร์ ในบริเวณ Marcellus Shale
ทั้งนี้ การเข้าทำรายการลงทุนครั้งนี้เป็นรายการที่ 6 ที่บ้านปูเข้าลงทุนในธุรกิจก๊าซธรรมชาติ ในสหรัฐฯ ถือเป็นการลงทุนอีกรายการหนึ่งที่สอดคล้องกับกลยุทธ์ในการเข้าถือครองสัดส่วนผลประโยชน์ในสินทรัพย์ที่สร้างกระแสเงินสดอยู่แล้ว ซึ่งจะเสริมสร้างสถานะให้บริษัทในฐานะผู้ลงทุนรายสำคัญในแหล่ง Marcellus มากยิ่งขึ้น